Diari Oficial de la Generalitat Valenciana


Sumari del DOGV 9713, del 27-10-2023 (2023/10328)

RESOLUCIÓ de 19 d'octubre de 2023, del director general d'Esport, per la qual es convoquen subvencions i assignacions econòmiques a centres educatius no universitaris sostinguts amb fons públics de la Comunitat Valenciana per a la realització de projectes d'esport, activitat física i salut (PEAFS) que estiguen integrats en el projecte educatiu del centre en el curs 2023-2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9713

Data del DOGV
:   27-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10276


Data del document
:   19-10-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport
    * ajuda pública

RESOLUCIÓ de 19 d'octubre de 2023, del director general d'Esport, per la qual es convoquen subvencions i assignacions econòmiques a centres educatius no universitaris sostinguts amb fons públics de la Comunitat Valenciana per a la realització de projectes d'esport, activitat física i salut (PEAFS) que estiguen integrats en el projecte educatiu del centre en el curs 2023-2024. [2023/10994]  
  
En compliment del que es disposa en l'Ordre 25/2017, de 29 de juny, de la Conselleria d'Educació, Investigació, Cultura i Esport, per la qual s'aproven les bases reguladores de les subvencions i assignacions econòmiques a centres educatius no universitaris sostinguts amb fons públics de la Comunitat Valenciana per a la realització de projectes d'esport, activitat física i salut (PEAFS) que estiguen integrats en el projecte educatiu del centre (DOGV 8076, 04.07.2017), es procedeix a la convocatòria de les subvencions per al curs 2023-2024.  
  
Les ajudes convocades per aquesta resolució no requereixen notificació en la Comunitat Europea perquè no reuneixen els requisits de l'article 107 del TFUE, segons el que disposa el Decret 128/2017, de 29 de setembre, del Consell, ja que aquestes no suposen cap avantatge econòmic, atés que les entitats a les quals van dirigides les subvencions no desenvolupen activitats econòmiques en les quals s'oferisquen al mercat béns o serveis, per la qual cosa no hi ha possibilitat de falsejament de la competència.  
Per això, i en virtut dels articles 41 i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la disposició addicional segona de l'Ordre 25/2017, de 29 de juny, de la Conselleria d'Educació, Investigació, Cultura i Esport, per la qual es deleguen determinades atribucions en el director general d'Esport, resolc:  
  
Primer. Objecte i finalitat  
L'objecte de les subvencions és fomentar i donar suport als centres educatius no universitaris sostinguts amb fons públics de la Comunitat Valenciana per a la realització de projectes d'esport, activitat física i salut (PEAFS) que promoguen l'activitat física i l'esport fora de l'horari lectiu i que estiguen integrats en el projecte educatiu del centre en el curs 2023-2024, així com la implantació de la persona coordinadora del PEAFS del centre.  
  
Segon. Entitats beneficiàries  
1. Podran sol·licitar aquestes subvencions i assignacions econòmiques els centres educatius no universitaris sostinguts amb fons públics de la Comunitat Valenciana que impartisquen Educació Primària i Educació Secundària Obligatòria i que realitzen projectes PEAFS en el curs 2023-2024.  
2. Els centres privats concertats hauran de complir tots els requisits que estableix l'article 13 de la Llei 38/2003, de 17 de novembre, general de subvencions, i s'adjuntarà la documentació que ho acredite a la corresponent sol·licitud de subvenció, segons l'article 4 de l'ordre de bases de convocatòria d'aquesta subvenció.  
  
Tercer. Crèdit pressupostari  
1. La quantia total màxima estimada a concedir d'aquesta convocatòria per a l'exercici 2024 serà d'1.200.000 euros, repartits de la manera següent:  
a) Assignació per despeses extraordinàries de funcionament dels centres docents públics dependents de la Conselleria d'Educació, Universitats i Ocupació de titularitat de la Generalitat: un màxim estimat d'1.000.000 euros.  
b) Subvenció en centres docents privats concertats: un màxim estimat de 200.000 euros.  
2. Aquesta convocatòria de subvencions es realitza pel procediment de tramitació anticipada d'expedient de despesa, previst en l'article 41 de la Llei 1/2015, modificat per l'article 3 del Decret llei 6/ 2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, per existir previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària de la despesa de què es tracte en els pressupostos de la Generalitat.  
3. En exercicis anteriors ha existit des de 2014, en el programa pressupostari associat, dotació econòmica en la corresponent Llei de pressupostos de la Generalitat.  
4. La proposta d'avantprojecte de pressupostos de la Generalitat per a l'exercici 2024 preveu l'existència en el capítol II de l'aplicació pressupostària 01.85.49.172.15.2 d'un crèdit d'1.000.000 euros i de la línia de subvenció B458310747 en l'aplicació pressupostària 96.59.62.704.15.7, dotada amb un import de 200.000 euros.  
5. No obstant això, l'import global màxim de les ajudes convocades per aquesta resolució quedarà condicionat a l'existència de crèdit adequat i suficient per a atendre-les en la Llei de pressupostos de la Generalitat que resulte aprovada per a l'exercici 2024.  
6. Una vegada aprovada i publicada l'esmentada llei de pressupostos, per resolució del director general d'Esport, es donarà publicitat a la línia pressupostària concreta i als imports globals màxims definitius destinats a la concessió de les subvencions previstes en aquesta convocatòria, en cas que aquests imports siguen superiors a les dotacions que per a les esmentades línies figuren en els paràgrafs anteriors.  
  
Quart. Forma i termini de presentació de les sol·licituds  
1. Les sol·licituds les formalitzarà el representant del centre educatiu, utilitzant exclusivament els mitjans electrònics facilitats per la Generalitat, de conformitat amb el que s'estableix en l'article 14.2 de la Llei 39/2015, d'1 d'octubre, del procediment administratiu comú de les administracions públiques. Per a fer-ho s'accedirà a l'Oficina Virtual de Educació (OVICE) de la Conselleria d'Educació, Universitats i Ocupació, en https://ovice.gva.es/, segons les indicacions del manual de tràmit que es publicarà en la pàgina web d'esport: https://cultura.gva.es/es/web/deporte/ayudas-a-centros-educativos-promotores-de-la-actividad-fisica-y-el-deporte-cepafe-de-la-comunitat-valenciana  
2. La persona que tinga la representació legal del centre serà l'encarregada de presentar la sol·licitud en OVICE.  
3. La presentació de la sol·licitud permetrà donar autorització a l'òrgan gestor per a obtindre els certificats de l'Agència Estatal d'Administració Tributària, de la Tresoreria General de la Seguretat Social i de l'Agència Tributària Valenciana, que acreditaran que la persona jurídica sol·licitant compleix les seues obligacions tributàries i amb la Seguretat Social, en els termes establits en l'article 22.4 del Reglament de la Llei general de subvencions, aprovat pel Reial decret 887/2006, de 21 de juliol.  
4. El termini per a la presentació de sol·licituds s'iniciarà l'endemà de la publicació d'aquesta convocatòria en el Diari Oficial de la Generalitat Valenciana i finalitzarà el 30 de novembre de 2023. L'incompliment d'aquest termini o la presentació de la sol·licitud de manera diferent de la telemàtica prevista en aquest apartat determinarà l'exclusió de la convocatòria.  
  
Cinqué. Documentació  
1. En la presentació de la sol·licitud, que s'ha de tramitar per OVICE, els centres educatius hauran d'adjuntar la documentació següent, segons els models que estan disponibles en la web https://cultura.gva.es/es/web/deporte/ayudas-a-centros-educativos-promotores-de-la-actividad-fisica-y-el-deporte-cepafe-de-la-comunitat-valenciana:  
2. La informació i la documentació a aportar, que ha de fer referència en el curs 2023-2024, és la següent:  
a) Dades del projecte PEAFS de centre que promoga l'activitat física i l'esport en el curs 2023-2024, aprovat pel claustre i pel consell escolar del centre i integrat en el projecte educatiu del centre i en la programació general anual del centre.  
a.1 - Dades de la persona directora del centre i dades del centre.  
a.2 - Curs escolar corresponent a la convocatòria.  
a.3 - Dades de la persona coordinadora del projecte PEAFS.  
b) Projecte PEAFS  
Tota la informació del projecte s'ha d'introduir en els camps de text d'OVICE, tenint en compte que la informació facilitada haurà d'ajustar-se a la realitat del projecte.  
Els camps a emplenar del projecte PEAFS són els següents:  
b.1 - Pla d'activitats físiques i/o esportives previstes. Calendari, periodització i distribució horària. Nombre d'hores totals del projecte.  
  
- Activitats físiques i esportives programades fora de l'horari lectiu promogudes pel centre.  
- Activitats físiques i esportives associades al projecte de menjador impartides per les seues monitores.  
- Activitats físiques i esportives especials dins de l'horari lectiu organitzades pel centre.  
- Activitats físiques i esportives organitzades en el temps d'esbarjo.  
  
- Activitats específiques d'hàbits saludables i educació en valors relacionats amb l'esport.  
- Nombre d'alumnes participants en el PEAFS.  
b.2 - Instal·lacions previstes, equipament esportiu i material disponible.  
- Descripció dels espais esportius utilitzats en el PEAFS.  
b.3 - Característiques de l'alumnat al qual van dirigides les activitats i la previsió de participació, desglossada per sexes.  
- Alumnat amb situació social desfavorida (centre CAES) i/o amb necessitats educatives especials i mesures facilitadores de participació.  
  
b.4 - Recursos humans. Organigrama que reflectisca la dedicació i responsabilitat de les diferents persones o càrrecs (coordinador o coordinadora, familiars, docents, etc.). Grau d'implicació dels diferents membres de la comunitat educativa i esportiva. Grau de participació del professorat del centre en les activitats.  
- Participació del professorat del centre.  
- Participació del personal extern al centre.  
b.5 - Programa de suport o accions concretes destinades a la formació del personal tècnic esportiu.  
- Accions destinades a la formació del personal tècnic esportiu i a la coordinació del PEAFS.  
b.6 - Mesures de difusió de les activitats físiques i/o esportives del projecte esportiu (web, xarxes socials, blog, revista, etc.).  
b.7 - Relacions amb altres entitats de l'entorn més pròxim que ajuden a incrementar i/o diversificar l'oferta esportiva.  
b.8 - La condició de centre participant en els Jocs Esportius de la Comunitat Valenciana i/o la campanya d'activitats nàutiques A la mar.  
  
b.9 - Pressupost d'ingressos i despeses  
- Indiqueu quantitat total de cost del projecte.  
- Indiqueu quantitat sol·licitada d'ajuda.  
c) Documents adjunts  
c.1 - Justificació i objectius del projecte. Adhesió al Marc nacional de l'activitat física i l'esport en edat escolar. Inclusió de programes esportius coeducatius que fomenten, entre altres, actituds i valors que afavorisquen la igualtat de gènere, que potencien el joc net, l'educació en valors i els hàbits saludables. Metodologia, seguiment i avaluació del projecte.  
c.2 - Pressupost detallat d'ingressos, despeses i recursos necessaris.  
c.3 - Cessió de drets de propietat intel·lectual. Els autors dels projectes seleccionats es comprometen a cedir gratuïtament i per escrit a la Generalitat els drets de reproducció, distribució, comunicació pública (modificació d'obra, incloent-hi les traduccions) d'aquests per al seu exercici en l'àmbit territorial de l'Estat espanyol, en els termes establits en el Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual, que regularitza, aclareix i harmonitza les disposicions legals vigents sobre la matèria (BOE 97, 22.04.1996).  
En els mateixos termes que s'indiquen en l'apartat anterior, els coordinadors del PEAFS, en representació de tots els membres de l'equip, hauran d'aportar l'esmentada declaració de cessió de propietat intel·lectual.  
c.4 - Certificació del secretari o secretària del centre, amb el vistiplau del director o directora, en la qual conste:  
- Que les activitats fisicoesportives que s'indiquen en el PEAFS de centre es duran a terme en horari no lectiu i que el centre cedirà l'espai físic i la infraestructura requerida per a dur a terme les activitats.  
  
- Que el PEAFS s'acull i s'adhereix al Marc nacional de l'activitat física i l'esport en edat escolar.  
- Que el PEAFS ha sigut aprovat pel claustre i pel consell escolar del centre i està integrat en el projecte educatiu del centre i en la programació anual.  
c.5 - Model de domiciliació bancària en què conste la titularitat del compte bancari on es vol rebre la subvenció sol·licitada. A més, els centres privats concertats han de realitzar el tràmit de domiciliació bancària, que està disponible en tràmit automatitzat en la seu electrònica de la Generalitat en l'adreça https://sede.gva.es/es/inicio/procedimientos'id\_proc=22337, en compliment de la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que es preveu en l'Ordre 2/2022, de la Conselleria d'Hisenda i Model Econòmic, que regula les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. No seran necessàries si s'han presentat en una altra convocatòria, però s'haurà d'indicar en quina i el número de compte.  
c.6 - Els centres educatius privats concertats hauran de presentar una declaració responsable de no estar incursos en les prohibicions per a obtindre la condició de beneficiaris assenyalades en l'article 13 de la Llei 38/2003, de 17 de novembre, general de subvencions. Aquest requisit es podrà fer emplenant l'apartat corresponent de la sol·licitud d'ajuda.  
c.7 - Els centres educatius privats concertats hauran de presentar la documentació acreditativa que es troben al corrent de les seues obligacions tributàries i davant la Seguretat Social.  
Amb caràcter general, d'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment estarà autoritzat a obtindre directament l'acreditació del compliment de les obligacions amb la Seguretat Social. En cas d'oposar-se al fet que l'òrgan gestor obtinga directament aquesta informació, ho haurà de manifestar expressament en la sol·licitud i estarà obligada a aportar els documents corresponents.  
No obstant això, respecte a l'acreditació del compliment de les obligacions tributàries estatals i autonòmiques, d'acord amb el que es disposa en l'article 28.3 de la Llei 39/2015, d'1 d'octubre, del procediment administratiu comú de les administracions públiques, i 95.1 de la Llei 58/2003, de 17 de desembre, general tributària, és necessària autorització expressa per part de l'entitat interessada perquè l'òrgan gestor del procediment puga obtindre directament l'acreditació del compliment de les esmentades obligacions. En aquest cas, si no es dona en la sol·licitud la corresponent autorització expressa perquè l'òrgan gestor obtinga directament aquesta informació, l'entitat interessada estarà obligada a aportar els documents acreditatius.  
3. A més de la documentació assenyalada en aquest apartat, el Servei de Promoció de l'Esport i Activitat Física, com a òrgan instructor, podrà, en qualsevol moment de la tramitació de l'expedient, requerir qualsevol altra informació que considere necessària per al millor coneixement i comprensió de l'aplicació de la subvenció.  
  
Sisé. Barem aplicable  
1. La valoració de les sol·licituds l'efectuarà la comissió tècnica d'avaluació en atenció als criteris establits en l'article 6 de l'ordre per la qual s'aproven les bases reguladores d'aquesta convocatòria, fins a un màxim de 100 punts i segons el detall següent:  
a) Projecte esportiu del centre i adequació a les característiques de la convocatòria: fins a un màxim de 20 punts.  
 Concreció i claredat en la justificació i objectius del projecte. Màxim 5 punts.  
 Inclusió de programes esportius coeducatius que fomenten, entre altres, actituds i valors que afavorisquen la igualtat de gènere, que potencien el joc net, l'educació en valors i els hàbits saludables. Màxim 10 punts.  
 Metodologia, seguiment i avaluació del projecte. Màxim 5 punts.  
  
b) Nombre d'activitats físiques i/o esportives previstes i duració: fins a un màxim de 10 punts.  
 Nombre d'activitats físiques i/o esportives. Màxim 5 punts.  
 Duració de les activitats. Màxim 5 punts.  
c) Dades quantitatives sobre la utilització de les instal·lacions i distribució temporal i horària: fins a un màxim de 10 punts.  
 Nombre d'instal·lacions. Màxim 5 punts.  
 Distribució temporal i horària. Màxim 5 punts.  
d) Recursos humans. Persones implicades directament o indirectament en el desenvolupament de les activitats físiques i/o esportives, i també la seua dedicació. Grau de participació del professorat del centre en les activitats: fins a un màxim de 10 punts.  
 Participació d'altres persones externes en el centre. Màxim 4 punts.  
 Participació de professorat del centre. Màxim 6 punts.  
e) Nivell de qualificació professional del personal tècnic esportiu. Realització de programes de suport o accions concretes destinades a la formació: fins a un màxim de 10 punts.  
 Nivell de qualificació de coordinador o coordinadora del PEAFS. Màxim 4 punts.  
 Nivell de qualificació de personal tècnic. Màxim 3 punts.  
 Programes o accions de formació. Màxim 3 punts.  
f) Pressupostos. Nivell d'autofinançament. Capacitat de generar finançament amb fons propis o altres ajudes o recursos: fins a un màxim de 10 punts.  
g) Mesures de difusió de les activitats esportives i relacions amb altres entitats de l'entorn més pròxim que ajuden a incrementar i/o diversificar l'oferta esportiva: fins a un màxim de 10 punts.  
 Mesures de difusió. Màxim 5 punts.  
 Relació amb altres entitats. Màxim 5 punts.  
h) Característiques de l'alumnat: fins a un màxim de 20 punts.  
 Nombre d'alumnes implicats en les activitats. Presència d'alumnes en les activitats en situació social desfavorida o amb necessitats educatives especials. Màxim 10 punts.  
 Participació del centre participant en els Jocs Esportius de la Comunitat Valenciana i/o la campanya d'activitats nàutiques A la mar. Màxim 10 punts.  
2. L'import total màxim fixat en cada convocatòria es distribuirà entre les entitats beneficiàries en atenció als criteris especificats en aquest article. L'ajuda corresponent s'haurà d'arredonir a la baixa a unitat sense cèntims menor, i sumar l'import sobrant, si és possible, als beneficiaris amb menys subvenció.  
3. Així mateix, en el cas de produir-se renúncies o revocacions, es podrà prorratejar l'import desafectat entre les entitats beneficiàries de les ajudes, i, en tot cas, es respectaran els criteris de valoració establits en les bases reguladores.  
  
Seté. Termini per a resoldre  
El termini màxim per a resoldre aquesta convocatòria serà de sis mesos a comptar de la seua publicació en el Diari Oficial de la Generalitat Valenciana, de conformitat amb l'article 7 de les bases que regulen aquesta convocatòria. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria es podran considerar desestimades o denegades, sense perjudici de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques. La Direcció General d'Esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
  
Huité. Obligacions de les entitats beneficiàries  
Sense perjudici del que es disposa en l'article 14 de la Llei 38/2003, de 17 de novembre, general de subvencions, són, a més, obligacions de l'entitat beneficiària les establides en l'article 9 de les bases que regulen aquesta convocatòria.  
  
Nové. Transparència, subministrament d'informació i dades obertes  
1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/es/tep.  
Aquesta informació s'haurà de publicar a partir de l'any següent a aquell en el qual s'hagen superat els límits establits, i haurà de mantindre's publicada durant almenys quatre anys naturals.  
3. Sense perjudici de les obligacions previstes en els apartats anteriors, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com per exemple cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Totes les entitats beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha realitzat el requeriment podrà acordar, amb advertiment i audiència previs a l'interessat, la imposició de multes coercitives en els termes previstos en l'article 5 de la Llei 1/2022.  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Deu. Justificació de la subvenció i assignació econòmica  
1. Els centres beneficiaris, públics i privats, hauran de justificar la realització del projecte i de l'aplicació o assignació econòmica concedida, amb la presentació per mitjans electrònics a l'Oficina Virtual d'Educació (OVICE) de la Conselleria d'Educació, Universitats i Ocupació, en https://ovice.gva.es/, accedint al tràmit específic de justificació del curs corresponent i aportant la documentació següent:  
  
a) Memòria d'actuació justificativa del compliment de les activitats detallades en el projecte d'esport, activitat física i salut (PEAFS), amb indicació de:  
 Relació de persones o entitats organitzadores de les activitats.  
 Nombre d'alumnes participants en cadascuna d'aquestes, desglossat per sexes.  
 Activitats realitzades i programades no realitzades.  
 Activitats específiques de foment de la salut.  
 Calendari i horaris de les activitats.  
 Instal·lacions utilitzades i material.  
 Organigrama que reflectisca la dedicació i el grau de responsabilitat de les diferents persones.  
 Programa de suport a la formació del personal tècnic esportiu.  
 Mesures de difusió del projecte esportiu efectuades.  
 Relacions amb altres entitats de l'entorn.  
 Mesures per al seguiment i l'avaluació del projecte.  
b) Memòria econòmica justificativa: liquidació detallada d'ingressos i despeses amb una relació classificada de tots els ingressos i despeses ocasionades per la realització de totes les activitats incloses en el projecte esportiu, amb indicació del creditor, concepte, import i data d'emissió.  
c) Certificació del centre escolar en la qual s'indique el professorat implicat en el projecte a l'efecte de reconeixement de la formació permanent prevista. Només es podrà certificar una persona coordinadora per centre i amb un màxim de 60 hores.  
La justificació i la relació de professorat implicat en el projecte s'haurà de realitzar des del tràmit exclusiu en OVICE - Centres educatius (sense distinció de titularitat) - Altres - Justificació PEAFS i sol·licitud reconeixement hores formació permanent professorat.  
Enllaç: https://ovice.gva.es/oficina\_tactica/#/tramita/10518/10162/procedimientos  
2. Si l'activitat subvencionada es finança amb la subvenció i, a més, amb fons propis o altres ajudes o recursos, s'haurà d'acreditar en la justificació l'import, la procedència i l'aplicació d'aquests fons a l'activitat subvencionada.  
3. En els col·legis privats concertats, la documentació anterior tindrà el caràcter de compte justificatiu simplificat, d'acord amb l'article 75 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
  
4. El termini de presentació de les justificacions conclou el 30 de setembre de 2024. Si fora necessari retardar aquesta data, s'indicaria en la resolució de concessió; però no pot ser posterior a la conclusió de l'exercici pressupostari 2024.  
5. Excepcionalment podran justificar-se despeses realitzades en l'últim quadrimestre de l'any 2023, per tractar-se d'un programa d'activitats realitzat en el període comprés entre l'1 de setembre de 2023 i el 31 d'agost de 2024, coincidint amb el curs escolar o temporada esportiva.  
  
6. Queden excloses de la possibilitat de justificació les despeses ocasionades per obres o adquisició d'immobilitzat.  
7. Els beneficiaris, quan l'import de la despesa subvencionable supere les quanties del contracte menor establides en la Llei 9/2017, de 8 de novembre, de contractes del sector públic, hauran d'acreditar haver sol·licitat com a mínim tres ofertes de diferents proveïdors amb caràcter previ a la contractació del compromís per a la prestació del servei o el lliurament del bé, exceptuant aquelles prestacions de les quals, per les especials característiques de les despeses subvencionables, no existisquen en el mercat suficient nombre d'entitats que les subministren o les presten, excepte la despesa que s'haguera realitzat amb anterioritat a la sol·licitud de la subvenció.  
  
Onze. Pla de control  
Les subvencions concedides estaran sotmeses a les actuacions que s'incloguen en el pla de control de 2024 que aprovarà la Direcció General d'Esport en el primer semestre de 2024, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Dotze. Conflicte d'interessos  
Els beneficiaris hauran d'adoptar totes les mesures necessàries per a previndre qualsevol situació en la qual la imparcialitat i objectivitat en l'execució de l'acció puguen veure's compromeses per raons d'interés econòmic, afinitats polítiques, vincles familiars o afectius, o qualsevol altre interés compartit (conflicte d'interessos).  
Hauran de comunicar oficialment a l'òrgan gestor, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar infracció a l'ordenament jurídic vigent.  
  
  
Tretze. Notificació o publicació dels tràmits del procediment  
1. La notificació de cadascun dels tràmits d'aquest procediment es farà per mitjans electrònics. Es realitzarà en la seu electrònica de la Generalitat, https://sede.gva.es, i en la pàgina web de la Vicepresidència Primera i Conselleria de Cultura i Esport, https://cultura.gva.es/es/web/deporte, excepte la notificació de la resolució de concessió, que es publicarà en el Diari Oficial de la Generalitat Valenciana.  
2. L'extracte d'aquesta convocatòria es publicarà en la Base de dades nacional de subvencions, de conformitat amb l'article 8 de l'ordre d'aprovació de les bases que regulen aquesta convocatòria.  
  
Catorze. Protecció de dades  
La gestió de les subvencions, en el cas de centres privats concertats, i de les assignacions econòmiques, en el cas dels centres públics, objecte d'aquesta convocatòria, requereixen el tractament de dades de representants i d'un altre personal dels centres educatius sol·licitants, membres de la comissió tècnica d'avaluació i de terceres persones (especialment, en aquest cas, en la fase de justificació de la subvenció), en els termes següents:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2, 46336 València.  
b) Categoria i origen de les dades a tractar: dades personals identificatives, de contacte, acadèmiques i professionals, i de qualsevol altra naturalesa que siguen recollides bé a través de formularis o de consulta a plataformes autonòmiques d'interoperabilitat (d'ara en avant, PAI) o a altres administracions públiques, bé mitjançant documentació entregada per representants dels centres sol·licitants.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones representants dels centres sol·licitants han d'informar aquestes persones del tractament de les seues dades per part de la Conselleria, en els termes previstos en aquest apartat.  
c) Finalitats del tractament i base jurídica: sobre la base jurídica del compliment d'una missió realitzada en interés públic, exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables, incloent les que regulen el tràmit electrònic, les dades personals es tractaran per a tramitar i gestionar les subvencions, en les fases de sol·licitud, concessió i justificació, així com les assignacions econòmiques, en el cas de centres de titularitat pública.  
d) Les dades no seran objecte de transferències internacionals.  
e) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
f) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
g) Exercici de drets: la persona interessada pot exercir els drets d'accés, rectificació, supressió, oposició, limitació del tractament, portabilitat i no ser objecte d'una decisió basada únicament en el tractament automatitzat, per mitjà de les vies següents:  
- Tràmit electrònic accessible en l'adreça següent:  
https://www.gva.es/es/inicio/procedimientos'id\_proc=19007 (requereix disposar de certificat digital).  
- Enviant la petició al responsable del tractament a la adreça postal següent: plaça de Nules, 2, 46062 València.  
- De manera presencial a través del registre.  
L'exercici dels drets requereix la identificació inequívoca de la persona interessada o del seu representant.  
h) Reclamació davant l'autoritat de control: la persona interessada pot presentar una reclamació davant l'Agència Espanyola de Protecció de Dades, a través de la seu electrònica accessible en l'adreça https://www.aepd.es, si considera no atesos els seus drets o vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat en ujt@ile.zi o dirigint-se al passeig de l'Albereda, 16, 46322 València.  
Per a més informació, consulteu el registre d'activitat de tractament denominat «Ajudes, beques i subvencions», accessible en www.ceice.gva.es/es/registre-de-tractament-de-dades.  
  
De conformitat amb el que s'estableix en els articles 112, 123 i 124 de la Llei del procediment administratiu comú de les administracions públiques i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs potestatiu de reposició s'haurà d'interposar davant el vicepresident primer i conseller de Cultura i Esport en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
València, 19 d'octubre de 2023.- El director general d'Esport (p. d. Ordre 25/2017; DOGV 8076, 04.07.2017): Luis Cervera Torres.